“ฟินันเซีย” คาดกำไร SEAFCO เริ่มฟื้นตัว Q4 ทยอยรับรู้ฯ โครงการ “เซ็นทรัลแอมบาสซี่”
“บล.ฟินันเซีย” มอง SEAFCO กำไร Q4 ฟื้น หลังการก่อสร้างกลับสู่ภาวะปกติ และเร่งรับรู้งานที่อยู่ระหว่างทำต่อเนื่อง โดยเฉพาะโครงการใหญ่ Central Embassy ก่อนจะแข็งแกร่งขึ้นอีกครั้งในครึ่งปีหลัง 2565 ขับเคลื่อนด้วยโครงการรถไฟฟ้าสายสีส้มและสายม่วงใต้
3 ก.ย. 2564

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (3 ก.ย.2564) โดยประเมิน บริษัท ซีฟโก้ จำกัด (มหาชน) หรือ SEAFCO ว่า ปัจจุบันบริษัทมี Backlog อยู่ที่ 1.46 พันล้านบาท ซึ่งอยู่ในกทม.ทั้งหมด โดยนับจากต้นปีมาถึงช่วงเวลาปัจจุบัน ได้มีการประกาศรับงานใหม่รวม 387 ล้านบาท ต่ำกว่า ต่ำกว่าช่วง 8 เดือนแรกของปี 2563 ที่รับเพิ่ม 1.47 พันล้านบาท จากสถานการณ์การแพร่ระบาดที่ยืดเยื้อและรุนแรงกระทบต่อความเชื่อมั่นของการลงทุน
อย่างไรก็ดีภาพรวมบรรยากาศการรับงานถือว่าฟื้นตัว แต่ส่วนใหญ่ยังเป็นโครงการขนาดเล็ก – กลาง และสภาพการแข่งขันยังสูง รวมถึงเผชิญปัญหาขาดแคลนแรงงานจำกัดศักยภาพในการรับงาน หลังจำนวนแรงงานเหลือ 300 คน ลดลงกว่า 1 เท่าตัว จากระดับก่อน COVID ที่ 600 คน โดยบริษัทอยู่ระหว่างการเร่งจัดหาแรงงานเพิ่มรวมถึงคาดหวัง COVID-19 คลี่คลายหนุนให้การลงทุนใหม่และแรงงานมีทิศทางดีขึ้น
ทั้งนี้บริษัทอยู่ระหว่างรอผลประมูล 7.60 พันล้านบาท (ไม่รวม Mega Project) ซึ่งส่วนใหญ่เป็นงานภาครัฐกว่า 82% อย่างไรก็ตาม ประเมินว่าภาพรวมจะเป็นลักษณะฟื้นตัวอย่างค่อยเป็นค่อยไปในไตรมาส 4/2564 – ไตรมาส 2/2565 โดยรายได้จะยังอยู่ระะดับไม่สูงจากงานเอกชนขนาดไม่ใหญ่เนื่องจากถูกจำกัดด้วยแรงงานที่ไม่เพียงพอ และมาร์จิ้นกดดันจากการแข่งขันรุนแรง
ขณะเดียวกันโมเมนตัมรับงานจะเด่นขึ้นอีกครั้งในครึ่งปีหลัง 2565 ขับเคลื่อนด้วยโครงการใหญ่ที่เป็นเป้าหมายหลักอย่างรถไฟฟ้าสายสีส้มและสายม่วงใต้ที่มีแผนประมูลเป็นรูปธรรมขึ้น โดยจะขายซองเดือนต.ค. – พ.ย. 2564 ก่อนได้ผู้ชนะการประมูลในช่วงไตรมาส 2/2565 ทำให้คาดเริ่มงานก่อสร้างหลักได้ในปลายปี 2565 ซึ่ง SEAFCO มีโอกาสเป็นส่วนร่วมรับงาน Sub-contract จากบริษัท ช.การช่าง จำกัด (มหาชน) หรือ CK ซึ่งเป็นตัวเต็ง เป็นบวกในการยกฐานรายได้ และอัตรากำไรขั้นต้นจากงานรับเฉพาะค่าแรงซึ่งมาร์จิ้นดี
อีกทั้งทางฝ่ายวิจัยยังคงประเมินว่าผลประกอบการไตรมาส 3/2564 จะพลิกเป็นขาดทุน (เทียบกับกำไร 23 – 24 ล้านบาทในไตรมาส 1/2564 และไตรมาส 3/2563) จากมาตรการปิดแคมป์คนงานและหยุดก่อสร้างในกทม.และปริมณฑล ตั้งแต่ 28 มิ.ย. 2564 เป็นเวลา 30 วัน ซึ่ง SEAFCO มีงานในมือทั้งหมดอยู่ในพื้นที่ดังกล่าว แม้กลับมาก่อสร้างได้ตั้งแต่ 3 ส.ค. แต่ภาพรายไตรมาสเหลือรับรู้รายได้เพียง 2 เดือน พร้อมแบกรับค่าใช้จ่ายคงที่แม้หยุดก่อสร้าง อาทิ ค่าแรงคนงาน และค่าเสื่อมราคาเครื่องจักร รวมถึงค่าใช้จ่ายเพิ่มเติมจากการป้องกัน COVID-19
สำหรับแนวโน้มไตรมาส 4/2564 คาดฟื้นตัวเป็นกำไรมีโอกาสใกล้ไตรมาส 1/2564 หลังการก่อสร้างกลับสู่ภาวะปกติ และเร่งรับรู้งานที่อยู่ระหว่างทำต่อเนื่อง โดยเฉพาะโครงการใหญ่ Central Embassy มูลค่า 700 ล้านบาท ตั้งแต่เดือนก.ย.นี้
อย่างไรก็ตามฝ่ายวิจัยปรับประมาณการกำไรปกติปี 2564 ลงจากเดิม 75% เป็น 31 ล้านบาท ลดลง 80% จากงวดเดียวกันของปีก่อน และในปี 2565 ลงจากเดิม 49% เป็น 104 ล้านบาท เพิ่มขึ้น 235% จากงวดเดียวกันของปีก่อน จากการปรับลดรายได้ก่อสร้าง สะท้อนผลกระทบ COVID มากกว่าคาด รวมถึงปรับอัตรากาไรขั้นต้นลงจากการแข่งขันรุนแรง
ทั้งนี้ทางฝ่ายวิจัยเปลี่ยนวิธีประเมินมูลค่าหุ้นจากเดิม PER เป็น PBV เนื่องจากอยู่ในช่วงต้นของการฟื้นตัว ซึ่งฐานกำไรยังต่ำและมีความผันผวนสูง โดยประเมินราคาเหมาะสมปี 2565 ที่ 4.70 บาท อิง PBV 2x หรือค่าเฉลี่ยย้อนหลัง 10 ปี -0.50SD สะท้อนความเสี่ยงหากจัดหาแรงงานเพิ่มไม่ทันซึ่งเป็นข้อจำกัดการรับงานและระดับกำไรยังต่ำกว่าก่อน COVID-19
ขณะที่ราคาหุ้นปัจจุบันใกล้เต็มมูลค่า บวกกับแนวโน้มงบไตรมาส 3/2564 อ่อนแอ และมีโอกาสบริษัทงดจ่ายปันผลปี 2564 จึงแนะนำ “ถือ” หรือหาจังหวะ Switch เข้าลงทุนหุ้น CK ที่พื้นฐานแข็งแกร่งกว่า ขณะที่ Key Catalyst คือสถานการณ์แรงงานดีขึ้น และข่าวคืบหน้างานใหม่จะเปิดโอกาสเก็งกำไร
 
 